Na osnovu člana 13 stav 5 Zakona o upravljanju otpadom(„Sl.list Crne Gore“ br.64/11 i 39/16), člana 12 stav 2 tačka 1 i člana 31 Statuta Opštine Tivat („Sl.list RCG- opštinski propisi“ 40/04, 26/06 i „Sl.list Crne Gore-opštinski propisi“,br. 12/11, 21/11 i 3/13), uz saglasnost Ministarstva održivog razvoja i turizma br.113-60/74 od 29.03.2018.godine, Skupština opštine Tivat na sjednici održanoj dana 12.06.2018 godine, donijela je

**O D L U K U**

**O NAČINU ODVOJENOG SAKUPLJANJA I SAKUPLJANJA KOMUNALNOG**

**OTPADA RADI OBRADE NA TERITORIJI OPŠTINE TIVAT**

**Predmet**

**Član 1**

Ovom odlukom utvrđuje se način odvojenog sakupljanja i sakupljanja komunalnog otpada radi obrade na teritoriji opštine Tivat.

Odvojeno sakupljanje komunalnog otpada podrazumijeva sakupljanje otpada na način da se otpad odvaja prema vrsti i svojstvima, odnosno odvojeno sakupljaju pojedine frakcije komunalnog otpada.

**Primjena**

**Član 2**

Ova odluka odnosi se na komunalni otpad koji je u Katalogu otpada naveden u grupi 20 i podgrupu 1501 koja se odnosi na komunalnu otpadnu ambalažu.

**Značenje izraza**

**Član 3**

* biorazgradivi kuhinjski i otpad iz restorana nastaje od hrane u domaćinstvima, ugostiteljskim i maloprodajnim objektima i sl. u Katalogu otpada označen sa šifrom 20 01 08;
* biorazgradivi otpad iz vrtova i parkova, uključujući i grobljanski otpad (tzv. zeleni otpad) u Katalogu otpada označen sa šifrom 20 02 01;
* suva frakcija komunalnog otpada je otpad koji može da sadrži sljedeće vrste otpada: papir i karton u Katalogu otpada označen sa šifrom 20 01 01, plastiku u Katalogu otpada označena sa šifrom 20 01 39, metale u Katalogu otpada označeni sa šifrom 20 01 40 i/ili staklo u Katalogu otpada označeno sa šifrom 20 01 02;
* mokra frakcija komunalnog otpada su sve vrste komunalnog otpada koje nijesu sadržane u suvoj frakciji komunalnog otpada, ne uključujući kabasti otpad u Katalogu otpada označen sa šifrom 20 03 07 i jestiva ulja i masti u Katalogu otpada označen sa šifrom 20 01 25;
* komunalna otpadna ambalaža je otpad od primarne i sekundarne ambalaže koji nastaje u domaćinstvima, industriji, zanatskim i uslužnim djelatnostima, kao i drugim djelatnostima i javnom sektoru, a sličan je otpadu iz domaćinstava u pogledu prirode, mjesta nastanka i sastava, a u Katalogu otpada označene sa sljedećim šiframa: 15 01 01 – papirna i kartonska ambalaža, 15 01 02 – plastična ambalaža, 15 01 03 – drvena ambalaža, 15 01 04 – metalna ambalaža, 15 01 05 – kompozitna ambalaža, 15 01 06 – miješana ambalaža, 15 01 07 – staklena ambalaža i 15 01 09 – tekstilna ambalažana ,
* kabasti otpad je otpad iz domaćinstava koji se zbog svoje zapremine i/ili mase ne može sakupljati na mjestima predviđenim za sakupljanja komunalnog otpada;
* miješani komunalni otpad je otpad koji preostaje nakon odvajanja reciklabilnih frakcija, a u Katalogu otpada označen sa šifrom 20 03 01;
* sakupljač je pravno lice koje kao vršilac komunalne djelatnosti sakuplja otpad od imaoca otpada/korisnikausluge, uključujuću predhodno razvrstavanje otpada i privremeno skladištenje, radi transporta do postrojenja za obradu otpada ili druge adekvatne lokacije.
* korisnik usluge je svako fizičko i pravno lice kao i preduzetnik, čijom aktivnošću nastaje komunalni otpad, a koji koristi uslugu sakupljača otpada.

**Član 4**

Način odvojenog sakupljanja i sakupljanja komunalnog otpada radi obrade obuhvata:

1. primarnu selekciju kao način odvojenog sakupljanja komunalnog otpada na izvoru nastanka;
2. sekundarnu selekciju kada se odvajanje pojedinih vrsta komunalnog otpada vrši iz već sakupljenog miješanog komunalnog otpada ili iz već sakupljene suve frakcije komunalnog otpada;
3. sistem sakupljanje otpada u **„**dvije kante**“** kada se sakupljanje komunalnog otpada vrši na način da se otpad razdvaja u dvije posude, i to: u jednoj posudi sakuplja se **„**suva**“** frakcija, dok se u drugoj posudi sakuplja “mokra**“** frakcija; posebno sakupljanje zelenog otpada i posebno sakupljanje kabastog otpada**.**
4. sistem sakupljanja **„**od vrata do vrata**“** kada se sistem sakupljanja komunalnog otpada koji se uspostavlja kod individualnog tipa stanovanja vrši na način što vršilac komunalne djelatnosti sakupljanja komunalnog otpada, odnosno „sakupljač“, vrši pražnjenje posuda za sakupljanje otpada pojedinačno za svako domaćinstvo koje je uključeno u taj sistem;

Odlaganje frakcija otpada vrši se u za to predviđenim posudama koje mogu da se razlikuju po bojama ( kante, kese i sl.) i na kojima je jasno vidljiv naziv ili ilustrovana oznaka vrste otpada koji se odlaže.

**Obaveze sakupljača**

**Član 5**

Sakupljač je dužan da obezbijedi trajno, kvalitetno i pravovremeno sakupljanje komunalnog otpada i preduzimanje mjera za očuvanje životne sredine na način da:

1. kontinuirano vrši pražnjenje posuda i odvoz otpada do mjesta njegove dalje obrade.

2. prilikom sakupljanja ili transporta ne rasipa otpad

3. posude za otpad,koje su postavljene na javnim površinama, održava u ispravnom stanju I vrši njihovu dezinfekciju po potrebi,a najmanje dva puta godišnje

4. vodi posebnu evidenciju o prikupljenim količinama otpada

**Član 6**

Sakupljač obezbjeđuje odvojeno sakupljanje komunalnog otpada, shodno tehničkim uslovima, na sljedeći način:

1. U Centu grada i na područjima prigradskih naselja (gdje je moguće postaviti odvojene posude), sakupljanje **„**suve**“** frakcije ( papira i kartona, plastične ambalaže, stakla, metala) i **„**mokre**“** frakcije, vrši se u odvojenim posebno označenim posudama.

2. u svim prigradskim naseljima,(kod individualnog tipa stanovanja) kod kojih se sakupljanje otpada vrši sistemom **„**od vrata do vrata**“** na način da se sakupljanje **„**suve**“** frakcije (papira i kartona, plastične ambalaže, stakla, metala) ,kao i sakupljanje **„**mokre**“** frakcije, vrši u posebno označenim posudama (kante, kese) u određenim danima. Sakupljanje stakla i metala, zbog svoje specifičnosti, može se vršiti posebno u odnosu na ostale suve frakcije, u skladu sa tehničkim mogućnostima sakupljača.

3. sakupljanje tzv. zelenog otpada vrši se u posebnim posudama, ostavljenjem otpada na lokacijama i u vremenu koje odredi sakupljač ili po pozivu korisnika usluge uz odgovarajuću naknadu.

4. sakupljanje i odlaganje kabastog otpada može se vršiti po pozivu korisnika usluge uz odgovarajuću naknadu ili na način da korisnici usluga sami odvoze svoj kabasti otpad na za to određenoj lokaciji koju odredi sakupljač.

**Član 7**

Sakupljač način odvojenog sakupljanja komunalnog otpada vrši prema sačinjenom Planu, odnosno rasporedu sakupljanja u gradskim i prigradskim naseljima, po danima, sa određenom satnicom zavisno od broja i strukture korisnika usluga, ljetnjeg i zimskog perioda ili drugih faktora koji mogu uticati na količinu proizvedenog komunalnog otpada, o čemu se obavještava javnost putem sredstava javnog informisanja, postavljanjem info tabli,obavještenja i slično.

**Obaveza korisnika usluge**

**Član 8**

Korisnici usluge su dužni da:

1. vrše primarnu selekciju komunalnog otpada na način što vrste/frakcije komunalog otpada ostavljaju u posudama ili na lokacijama namjenjenim za tu vrstu/frakciju;
2. komunalni otpad ostavljaju u odgovarajuće posude ili na lokacije za tu namjenu u skladu sa postojećim Planom sakupljanja komunalnog otpada.
3. posude za odvajanje komunalnog otpada (kod individualnog tipa stanovanja), postave u svom dvorištu ili na drugom mjestu dostupnom Sakupljaču, pod uslovom da ne zauzimaju javnu površinu.
4. posude održavaju u urednom i spravnom stanju.

**Zabrane**

**Član 9**

Zabranjeno je:

* ostavljanje otpada u posudu i/ili na lokaciji koja nije namjenjena za tu vrstu/frakciju komunalnog otpada;
* ostavljanje otpada u posudi za komunalni otpad i/ili na lokaciji namjenjenoj za tu vrstu/frakciju komunalnog otpada izvan vremena utvrđenog Planom sakupljanja komunalnog otpada.
* uništavanje ili oštećivanje komunalnih posuda
* miješanje različitih vrsta /frakcija komunalnog otpada u prevoznom sredstvu sakupljača.

**Nadzor**

**Član 10**

Nadzor nad sprovođenje ove odluke vrši organ lokalne uprave nadležan za komunalne poslove.

Inspekcijski nadzor nad sprovođenjem ove odluke vrši Komunalni inspektor.

Obezbjeđenje komunalnog reda i komunalni nadzor nad sprovođenjem ove odluke vrši Komunalni policajac.

**Kaznene odredbe**

**Član 11**

Novčanom kaznom od 300,00 eura do 3000,00 eura kazniće se za prekršaj pravno lice ako:

* ne obezbjedi odvojeno sakupljanje komunalnog otpada u skladu sa odredbama člana 5, 6 i 7 ove odluke;
* postupe suprotno zabranama iz člana 9 stav 1 alineja 4

Za prekršaj iz stava 1 ovog člana kazniće se i odgovorno lice u pravnom licu novčanom kaznom od 200,00 eura do 1000,00 eura.

Za prekršaj iz stava 1 ovog člana kazniće se preduzetnik novčanom kaznom od 200,00 eura do 1500,00 eura.

Za prekršaj iz stava 1 ovog člana kazniće se fizičko lice novčanom kaznom od 50,00 eura do 500,00 eura.

**Član 12**

Novčanom kaznom od 200,00 eura do 2000,00 eura kazniće se za prekršaj pravno lice ako:

* postupe suprotno odredbama člana 9
* postupe suprotno zabranama iz člana 8 alineja 1,2 i 3

Za prekršaj iz stava 1 ovog člana kazniće se preduzetnik novčanom kaznom od 100,00 eura do 1000,00 eura.

Za prekršaj iz stava 1 ovog člana kazniće se fizičko lice novčanom kaznom od 30,00 eura do 300,00 eura.

**Prelazne odredbe**

**Član 13**

Odredbe člana 6 stav 1 tačka 2 ove Odluke, primjenjivat će se nakon 24 (dvadestčetiri) mjeseca od dana stupanja na snagu ove Odluke.

Do početka primjene odredbi iz stava 1 ovog člana, sakupljanje komunalnog otpada vršiće se sistemom sekundarne selekcije.

**Stupanje na snagu**

**Član 14**

Ova Odluka stupa na snagu osmog dana od dana objavljivanja u "Službenom listu Crne Gore – Opštinski propisi".

**Broj:0304-357-164 Skupština Opštine**

**Tivat,12.06.2018.godine Predsjednik,**

**Ivan Novosel**